Man kritiek ná trok omslaanDie vragmotor wat Woensdag op die M30 in Garsfontein omgeslaan het (Foto: Verskaf ER24) ŉ Vragmotorbestuurder is ernstig beseer toe sy vragmotor Woensdag in Garsfontein, Pretoria, omgeslaan het. Russel Meiring, woordvoerder van ER24, sê paramedici is omstreeks 12:27 na die M30-pad in Garsfontein ontbied. Daar het hulle die vragmotor op sy sy langs die pad aangetref. “ŉ Man (iets in sy 40’s) was binne die kajuit van die vragmotor vasgekeer,” sê Meiring. Paramedici het meganiese toerusting gebruik om die man uit die vragmotor te bevry. “Die man was in ŉ ernstige toestand en paramedici het hom op die toneel behandel. Hy is daarna per helikopter na ŉ hospitaal geneem.” Die polisie was op die toneel om ondersoek in te stel. Die presiese omstandighede rakende die ongeluk is nog nie bekend nie.